
Nyelvhasználat a virtuális környezetben

A dolgozat egy virtuális környezet, a világháló nyelvhasználatának vizsgálati lehetőségeit mutatja be egy mikroblogrendszer, a Twitter elemzésének segítségével. Mivel a vizsgált rendszer közösségi hálózatot alkot, ahol egyszerre van lehetőség az azonnali (chatszerű) és a késleltetett (blog- és fórumszerű) interakcióra, így alkalmas az információterjedés hálózat- és kommunikációelméleti modelljének felvázolására. A kutatás kiterjed többek között a mikroblogok műfaji jellemzőire, az online audiovizuális anyagok szociolingvisztikai és dialektológiai vizsgálati lehetőségeire, valamint foglalkozik a virtuális környezetben megfigyelhető nyelvhasználati színterekkel és információterjedési sajátosságokkal.
Az eredmények azt mutatják, hogy a bejegyzések korlátozott hossza és a világháló globális, multilingvális, multimediális környezete hatással van a sebességre és a nyelvhasználatra is. Az információterjedés felgyorsul, a nyelvhasználatban pedig megnő a rövidítések, az idegen nyelvi átvételek, nyelvi kontaktusjelenségek száma. Szociolingvisztikai hálózatkutatásokkal igazolható, hogy az információterjedés sebességét és az interakció mértékét nagyban befolyásolják a csoportok, valamint az ezeket alkotó személyek közötti kapcsolatok. A Twitteren kialakult sajátos viselkedési forma egyedinek számít a webkettes közösségek között abból a szempontból, hogy a kulturális és nyelvi sokszínűség a várhatóval ellentétben nem izolált csoportok kialakulását eredményezi, hanem egy interkulturális szabályrendszeren alapuló multilingvális felhasználói hálózatét. Az egyik cél a minél kiterjedtebb kapcsolatrendszer kiépítése, ahol a csoportok kialakulását az ismeretségi viszonyok mellett a közös érdeklődési körök is meghatározzák. A csoportokon belüli hierarchia elindíthat alulról és felülről jövő nyelvi változást, aminek az eredménye lehet üj lexikai elemek vagy grammatikai kölcsönzések megjelenése. Ezek a Twitteren megjelenő aktualitások, nagy hírértékű információk információterjedési hullámokat válthatnak ki.



